Kommissionens forordning (EF) nr. 1302/2003
af 23. juli 2003
om fravigelse af forordning (EF) nr. 1439/95 om gennemførelsesbestemmelser til Rådets forordning (EØF) nr. 3013/89 for så vidt angår indførsel og udførsel af fåre- og gedekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(1), særlig artikel 16, og
ud fra følgende betragtninger:
(1) I Kommissionens forordning (EF) nr. 2366/2002 af 27. december 2002 om åbning af EF-toldkontingenter for 2003 for får, geder, fårekød og gedekød(2), ændret ved forordning (EF) nr. 915/2003(3), gives der importørerne ret til at importere produkter henhørende under KN-kode 0204 med oprindelse i AVS-stater på betingelserne for landegruppe 5 i bilaget til forordning (EF) nr. 2366/2002 (GATT/WTO-kontingent), dvs. uden værditold eller specifik told, fra den 1. januar 2003.
(2) I artikel 15, stk. 2, i Kommissionens forordning (EF) nr. 1439/95(4), senest ændret ved forordning (EF) nr. 272/2001(5), er det fastsat, at i hvert af de første tre kvartaler af hvert år udstedes de i nævnte artikels stk. 1 omhandlede importlicenser for højst en fjerdedel af mængden som omhandlet i forordningen om årlige toldkontingenter.
(3) I artikel 16, stk. 4 og 5, i forordning (EF) nr. 1439/95 fastsættes proceduren og navnlig tidsperioderne for udstedelse af importlicenser. Ved Kommissionens forordning (EF) nr. 285/2003 af 14. februar 2003 om udstedelse af importlicenser for fåre- og gedekødsprodukter under de toldkontingenter, der ikke er specifikke for GATT/WTO-lande, for første kvartal af 2003(6) fastsattes procentsatsen for godkendelse af mængder, der blev ansøgt om importlicens for før ændringen af forordning (EF) nr. 2366/2002 ved forordning (EF) nr. 915/2003. Før den pågældende ændring kunne importører, der ansøgte om importlicenser for første kvartal af 2003 for produkter med oprindelse i en af AVS-staterne, Namibia, ikke få adgang til GATT/WTO-kontingenterne.
(4) For at Kommissionen kan træffe en beslutning om udstedelse af importlicenser, der er ansøgt om for første kvartal af 2003 for produkter henhørende under KN-kode 0204 med oprindelse i Namibia, er det hensigtsmæssigt at fastsætte undtagelser fra de relevante bestemmelser i forordning (EF) nr. 1439/95.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -
UDSTEDT FØLGENDE FORORDNING:
Artikel 1
Som undtagelse fra artikel 15, stk. 2, i forordning (EF) nr. 1439/95 udstedes der for første kvartal af 2003 importlicenser for produkter henhørende under KN-kode 0204 med oprindelse i Namibia på samme betingelser som dem, der i artikel 1 og 3 i forordning (EF) nr. 285/2003 er fastsat for import af sådanne produkter fra Sydafrika.
Artikel 2
1. Som undtagelse fra artikel 16, stk. 4, i forordning (EF) nr. 1439/95 giver Kommissionen inden den 26. juli 2003 tilladelse til, at for ansøgninger, der er indgivet i de første ti dage af januar 2003 for produkter henhørende under KN-kode 0204 med oprindelse i Namibia, udstedes der for første kvartal af 2003 importlicenser efter artikel 1 i nævnte forordning.
2. Som undtagelse fra artikel 16, stk. 5, i forordning (EF) nr. 1439/95 udstedes de i stk. 1 omhandlede licenser senest den 30. juli 2003.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. juli 2003.